Ruben Stiller vuonna 1993: Haukkui Ylen esimiestä kökkötraktoriksi – sai lopulta potkut

Ruben Stiller on puhunut aiemminkin purevasti ja raskain seurauksin sananvapauden puolesta. Moni varmaan muistaa vielä Stillerin kuuluisaksi tekemän ”kökkötraktorin”. Tapaus sattui vuonna 1993, kun Stiller työskenteli Radiomafialla. Tuolloin koko Ylen radiotoiminnan johtajaksi oli nousemassa keskustapuoluetta edustanut Tapio Siikala , joka vastasi Ylen alue- ja uutistoiminnasta. Stiller oli huolissaan sananvapautensa kaventumisesta, ja kutsui Siikalaa kökkötraktoriksi. - Minä elän viimeisiä aikoja, jolloin voin puhua vapaasti. Vuoden 1994 alusta mahdollisesti Tapio Siikala on tässä lafkassa kökkötraktorina, höyryjunana, se johtaja joka määrää täällä tahdin, ja silloin minä en enää voi puhua vapaasti, Stiller sanoi Ylen artikkelin mukaan. Nimitys kökkötraktori oli peräisin paria vuotta aiemmin olleelta maanviljelijöiden traktorimarssilta. Kyseisellä marssilla yhden traktorin perään oli kiinnitetty lakana, jossa luki tilan nimi Kökkö. Lakana vilahteli televisiokuvissa. Stiller sai esiintymiskiellon kolmeksi kuukaudeksi. Hän rikkoi esiintymiskieltoa, minkä seurauksena hän sai potkut Yleisradiosta. Stiller palasi Ylelle tekemään Pressiklubi-ohjelmaa vuonna 2009. Suomen Kuvalehden tietojen mukaan tämän viikon tiistaina Stiller sai esimiehiltään kirjallisen varoituksen, jossa häntä uhattiin irtisanomisella. Irtisanomisuhan syynä oli Stillerin suunnitelma käsitellä perjantain Pressiklubissa pääministeri Juha Sipilää ”uutis- ja ajankohtaistoiminnan johdon asettaman journalistisen linjan vastaisesti”. Maanantaina Ruben Stiller avautui pitkästi Twitterissä, kertomatta tarkkaan, missä kontekstissa twiittaili. Kommentit koskivat kuitenkin pääministeriä ja sananvapautta. - Sananvapaus on ratkaisukeskeistä hiljaisuutta pääministerin kiukun äärellä, kuului yksi Stillerin tviiteistä. Suomen Kuvalehti uutisoi keskiviikkona, että Ylen johto, käytännössä Atte Jääskeläinen , oli hyllyttänyt kaikki Ylen ohjelmat, joissa oli tarkoitus käsitellä Juha Sipilän yhteyksiä kaivosyritys Terrafameen. Jääskeläisen mukaan kyseessä oli normaali uutisharkinta, johon pääministerin kiukkuiset viestit eivät vaikuttaneet. Korjaus 30.11. kello 9.36: Korjattu, että Stiller sai SK:n tietojen mukaan varoituksen tiistaina, ei maanantaina.